
PERSONGALLERI

Oda Madsen, 19 år

Lucie Madsen, Odas mor

Erik Lange, Odas barndomsvenn og tidligere kjæreste

Hans Lange, Eriks far

Ragnhild Lange, Eriks mor

Karen Elden, Odas nabo, gift med Eilif

Eilif Elden, Odas nabo, gift med Karen

Georg Sommer, rikmannssønn

Gregers Sommer, Georgs far

Søs Sommer, Georgs mor

Jens Wallin, Georgs barndomsvenn

Cecilie Gram, Georgs tidligere forlovede

Mathilde Gram, Cecilies mor

Johan Gram, Cecilies far

Wilhelm Vagle, ansatt hos Gram

Hanna Plassen, tjenestepike hos Sommer

Alma, Hannas tante og Sommers husholderske

Will Banks, kusk hos Sommer

Aase Kristiansen, kokke hos Sommer

Oleander, stallgutt hos Sommer

Ingeborg Johansen, garderobeinspektrise

Kasper Rosenvinge, teatersjef

Fanny Rosenvinge, teatersjefens datter

Othilie von Laursen, skuespillerinne

Elvira Øygarden, Odas venninne, tidligere pyntepike på teatret

Valdemar Bue, garderobeinspektør

Frøken Helene Lied (nå Jakobsen), innehaver av sybutikk

Enkefru Nielsen, vertinne i Strandgaten

Laura Hansen, Odas nabo

Mor Sander, klok kone

Kristian Hauge, dyrlege

Doktor Berg, Sommers huslege

Vittore Rossi, italiensk operasanger og Odas tidligere kjæreste

Einar Granerud, forretningsmann i New York, Beatrices far og Eriks sjef

Susanna Granerud, Beatrices mor

Beatrice Granerud, Eriks kjæreste

Fru Sivertsen, Eriks hybelvertinne


SLIK SLUTTET FORRIGE BOK

Hanna fikk øye på flere uniformskledde politimenn som kom løpende mot dem med batongene hevet i været. Hun stirret skrekkslagen på Henriette, som allerede ble holdt fast som i en skrustikke av en uniformskledd mann. Hvor var Bolette? Hadde hun kommet seg unna? Men nei. Like til siden for Henriette kunne det rasende ansiktet til frøken Bruun skimtes. Ukvemsordene rant ut av henne. – Dette er en lovlig demonstrasjon! freste hun. – Dere har ingen rett til å arrestere oss. Bare vent til jeg får kontaktet min advokat!

– Dere har forstyrret ro og orden og kastet stein mot Stortingsbygningen! svarte politimannen strengt. – Det er så visst nok til å få dere arrestert!

Hanna stivnet, men rykket til da hun hørte Henriette rope: – Kom deg vekk, Hanna. Løp!

Hun snudde seg og skulle til å sette av gårde, men kjente i det samme en sterk neve gripe henne om armen og holde henne fast. – Å nei, du! Du skal nok ingen steder, frøken. Hun stirret rett inn i ansiktet til en alvorlig politimann med snurrebart og pikkelhjelm på hodet. – Du er arrestert i lovens navn.


1

Kristiania, august 1886

Hanna skalv. Det var dette hun hadde fryktet – at det skulle oppstå bråk, at noen skulle mislike at de var der. Men selv ikke i sin villeste fantasi hadde hun kunnet forestille seg at hun skulle bli arrestert av politiet! Hjertet sank i henne. Blodet pumpet og banket i ørene, og pusten gikk i korte hiv. Nå var det virkelig over. Alt. Posten som tjenestepike hos Sommer, fortroligheten til tante Alma, vennskapet med Henriette, forholdet til Kristian … I løpet av få minutter var alt hun var glad i, lagt i grus. Hun kunne bare se for seg ansiktene til foreldrene når de fikk høre at hun var arrestert for å ha forstyrret ro og orden. En eller annen hadde kastet stein mot selve Stortingsbygningen! Hun fikk åndenød bare ved tanken på det og visste at selv om hun ikke hadde kastet noe, var hun delaktig. Det var umulig å snakke seg bort fra dette …

Politimannen holdt fremdeles et fast grep om armen hennes idet hun og flere av de andre ble ført mot den svarte, ventende vognen. Hun gløttet bort på Henriette, som virket forbausende rolig. Kristians søster fortrakk ikke en mine, bare holdt blikket stivt rettet ned mot bakken. Frøken Bruun, derimot … Fra øyekroken kunne Hanna se at de to store og sterke politimennene hadde et svare strev med å få fru Sommers kusine til å stige frivillig opp i vognen. Frøken Bolette Bruun skjelte og smelte, og skrek at det disse mennene bedrev, var et overgrep mot all verdens kvinner! Dessverre for henne virket det ikke som om det hadde noen innvirkning på mennene, for de nærmest løftet den lille, trinne kvinnen opp fra bakken så snørestøvlettene dinglet over bakken.

Hanna så bort igjen. Det aller verste, bortsett fra det faktum at hun var blitt arrestert, var alle tilskuerne. Tenk om noen hun kjente, sto der og så på? Eller noen som kjente Bolette eller Henriette? En tung følelse la seg i magen hennes. Hva om Oda eller Elvira kom forbi? Det kunne jo tenkes at de hadde fått nyss om dette «opprøret» utenfor Stortinget! Så flaut og ikke minst ydmykende det ville være! Samtidig sa en stemme inni hodet hennes at det var nettopp på grunn av kvinner som Oda, Elvira og henne selv at hun hadde tatt del i demonstrasjonen. Var det ikke med et håp om å gjøre livet bedre for slike som dem selv, kanskje?

– Pass hodet! sa politimannen og kommanderte henne bak i vognen sammen med en gruppe andre demonstranter.

Bolette Bruun satt der også, på en av de to harde benkene. Den stolte frøkenen hadde haken hevet og nesen i sky. Det var nok langt under hennes verdighet å sitte slik med mange andre i en politivogn, men hun klarte på en eller annen måte likevel å bevare fatningen.

Henriette hadde tatt plass midt imot Hanna og forsøkte seg på et svakt smil. Det var antakelig ment å skulle være betryggende, men Hanna var overhodet ikke mottakelig. Redselen hadde festet et kaldt grep om nakken hennes. Hva ville skje med henne nå? Hvor var de på vei? Hun så for seg en iskald celle med rotter så store som hunder som pilte over jordgulvet. Vann og tørt brød morgen, middag og kveld. Straffarbeid! Og hun var ikke bare redd. Om hun kjente etter, var hun faktisk veldig sint og følte seg lurt. Både Henriette og Bolette hadde forsikret henne at alt ville gå fredelig for seg. De hadde visst hvor skeptisk hun hadde vært til det hele, men hadde overtalt henne. Og så skjedde altså dette? Hanna presset neglene inn i håndflatene til det gjorde vondt. Det hjalp litt å kjenne på sinnet og smerten – det skjøv liksom litt av redselen til side og ga henne styrke til å holde ut.

Hun snudde ansiktet vekk for å slippe å se på Henriette. La Kristians søster merke til hvor sint hun var? Hun håpet det. Henriette kunne så visst få føle litt på den dårlige samvittigheten, hun som hadde vært så ivrig og hadde oppmuntret Hanna til å male det banneret og det hele … Og nå satt de altså der, som en flokk med sauer. Alt Hanna visste, var at det livet som hadde ligget foran henne for bare en knapp halvtime siden, nå var over, og at ingenting ville bli det samme igjen heretter.

Oda og Elvira hadde stengt butikken for dagen, og nå spaserte de i rolig tempo bortover fortauet. Oda trakk luften godt ned i lungene og merket at den allerede hatt fått et litt friskere drag, selv om de fremdeles bare skrev august. Snart ville butikkvinduene friste med kåper og drakter i delikat ull. Deres vindu også. Hun så nedover sin egen kjole og tenkte at hun saktens kunne trengt noe nytt til høsten selv også. Så snart regnskapet var gjort opp for sommeren, skulle hun se om hun hadde råd til å unne seg et nytt antrekk.

Da de kom til plassen foran Stortinget, stanset de. Det var en stor forsamling med mennesker der, og mange politikonstabler. Det sank litt i magen hennes. Mange politimenn var aldri noe godt tegn. Noe måtte ha skjedd, men hva?

– Det var da svært, sa Elvira og kikket bort på en skuelysten frue som sto like ved siden av dem. – Vet fruen hva som foregår? spurte hun freidig.

Den andre kvinnen nikket, men hun så ikke på dem, bare holdt blikket rettet mot de svarte vognene og alle folkene rundt. – En gruppe hysteriske kvinnfolk tenkte at de skulle protestere mot et eller annet, og noen begynte å kaste stein mot Stortinget. Hun pekte forferdet mot den mektige steinbygningen. – Det var enda godt at politiet fikk stanset dem før det gikk enda lenger. De kunne jo ha stormet bygningen eller noe … Det er ikke godt å vite hva slike kan finne på!

Oda og Elvira ristet unisont på hodet. – Nei, det er så, sa Oda og skottet opp på fruen, som tydeligvis var svært indignert. Hun hadde doble haker og en spiss nese, og minnet nesten litt om en kalkun. – Vet fruen hva de protesterte mot? spurte hun forsiktig.

Damen med den spisse nesen trakk på skuldrene. – Kvinners rettigheter til ditt og datt, tror jeg. Det er vel det samme hele tiden, er det ikke? De gjør jo ikke annet enn å kreve og klage. Det sier jeg dere, at kvinner som det der er roten til alt vondt!

Oda ble stående og se på at kvinnene ble dyttet inn i de ventende arrestvognene. Noen av dem så rent forskremte ut, mens andre gikk med haken stolt hevet, som om ingenting kunne bringe dem ut av fatning. Hun visste ikke helt hvorfor, for hun hadde aldri engasjert seg i noe av det de holdt på med, men likevel følte hun sympati med dem. Å kjempe for noe man trodde på så sterkt som det de gjorde, var ikke annet enn beundringsverdig!

Elvira trakk henne i ermet. – Kom, Oda. Vi har ikke noe her å gjøre. Dessuten liker jeg ikke dette med politiet. Det minner meg bare om far og slikt, og gjør meg nedstemt.

– Og hvordan tror du at de stakkars kvinnene har det akkurat nå? mumlet Oda.

– Hva sa du? Elvira bøyde seg litt nærmere. – Jeg hørte deg ikke helt …

Oda føyste det vekk. – Å, det var ikke noe. Jeg er enig med deg. Dette er ikke noe å se på.

Inne på politihuset var det et sant kaos. Fektende armer og skingrende stemmer, og store hatter som hele tiden kom i veien for politibetjentene som skulle prøve å holde orden i rekkene. Alle navn skulle protokollføres, og alvorlighetsgraden av det hver enkelt hadde gjort, skulle kartlegges. Hanna, som var så heldig at hun hadde funnet seg et sted å sitte, kunne høre hvordan to av kvinnene som sto foran henne i køen, forsøkte å legge skylden over på den andre.

– Jeg kastet ikke den steinen, herr politibetjent. Det var hun!

– Du skal ikke tro på et ord av det hun sier, herr politibetjent! freste den andre tilbake. – Du ser det vel på henne, at hun lyver så det renner av henne?

– Jeg … eh, nei, jeg kan ikke si at jeg … Hør her, dette er jo helt umulig! utbrøt politimannen nærmest desperat.

Hanna kunne ikke se hvem han snakket til, men regnet med at det var en av kollegene hans, som hadde samme strevet med å holde orden i flokken av kaklende, flaksende høns. Blikket hennes gled rundt i rommet. På gulvet, med ryggen mot veggen, satt en fillefrans med bare én sko og hull på sokken. Han snorket høyt og virket utrolig nok helt upåvirket av sirkuset rundt ham.

Døren til gangen gikk opp, og en politimann kom inn. Han holdt tok karer fast i kragene og nærmest dyttet dem mot neste dør, som antakelig førte inn til cellene. – Dere vet veien, karer! Makan til bråk! Dere får sove ut rusen sammen, men uten å slå hverandre i hjel! Hører dere?

Hanna grøsset. Hun fattet ikke hvordan Henriette kunne sitte så rolig. Frøken Bruun satt ved siden av henne igjen, med hatten på skakke. Det virket som om litt av luften hadde gått ut av henne, for så mutt og stille hadde ikke Hanna opplevd henne noen gang.

– Dette kommer til å ta hele natten, klaget en av de andre kvinnene. – Om de kråkene der fortsetter å krangle, kommer vi ingen vei. Hun nikket mot de to som fremdeles kranglet om hvem av dem som hadde kastet den steinen.

– De vet nok hva de holder på med, hvisket den andre, men ikke så lavt at ikke Hanna oppfattet det. – Disse oppviglerne har vært med på dette før.

– Hva mener du med det? At det er planlagt spill?

– Mmm. Den andre nikket. – Det er trolig bare en utmattelsestaktikk. Du ser vel hvor oppgitt den politibetjenten er? Han er på randen av sammenbrudd! Hun fniste. – Snart kommer han nok til å be dem gå sin vei, bare for å få fred!

Hos dyrlege Hauge ute på Bygdø

– Mor og far! Velkommen! sa Kristian Hauge da han kom ut på tunet.

Vognen med foreldrene hadde nettopp kommet, og nå betraktet moren hans tømmervillaen med en misfornøyd mine. – Så det er her dere holder til …

Kristian nikket. – Det stemmer, og vi trives veldig godt her. Inne i byen savner jeg alltid å ha naturen rett utenfor døren. Så det føles nesten som å være hjemme i Asker.

– Vel, ikke helt … Dette er jo for et dukkehus å regne sammenlignet med vårt … Moren gren på nesen og snudde seg mot faren hans. – Tar du inn bagasjen?

– Ja, men først vil jeg også gjerne hilse på min sønn. Herr Hauge sendte sin kone et bestemt blikk før han klappet sønnen hjertelig på skulderen. – Det er fint å se deg igjen, Kristian. Du ser godt ut. Dette landlivet kler deg. Han så seg rundt. – Men hvor er vår bedårende datter? Hvor er Henriette?

Kristian slo blikket ned, men bare et øyeblikk. – Eh … hun er i byen en tur. Hun hadde bare noen små ærender hun måtte gjøre. Men hun burde være her hvert øyeblikk nå …

Det var egentlig litt rart at Henriette ikke hadde kommet tilbake ennå, for hun hadde vært borte i flere timer allerede, og hun hadde lovet at hun skulle være rask. Så snart den lille demonstrasjonen var over, skulle hun sette seg på første båt tilbake til Bygdø, for hun visste jo at foreldrene deres skulle komme. Han fikk en fornemmelse av at noe var galt. Men hva kunne det være? Kunne dampbåten ha fått tekniske problemer? Det skjedde jo fra tid til annen. Bare det ikke hadde hendt noe mer alvorlig, som en ulykke av noe slag. Han ristet tanken av seg og så på foreldrene igjen. Faren hadde allerede begynt å løfte ned bagasjen fra vognen – den ene kofferten etter den andre. Han stønnet inni seg. Skulle de ikke være der i bare et par dager?

– La meg hjelpe deg med den, sa han da faren skulle til å løfte ned den største av koffertene. Moren var allerede forsvunnet. Hun var vel allerede i gang med å snuse rundt omkring inne huset.

Hjemme hos familien Sommer på Bygdø

Alma skuet ut gjennom kjøkkenvinduet for tredje eller fjerde gang på få minutter. Hun snudde seg mot Aase, som satt og bladde i kokeboken og konsentrerte seg om en eller annen rett. – Er det ikke merkelig hvor sene de blir? Jeg mener, det er da lenge siden Will kjørte til brygga for å hente dem, er det ikke?

Aase kikket så vidt opp fra boken. Lesebrillene hennes satt langt fremme på nesetippen. – Jo, du har kanskje rett i det. Skal jeg være ærlig, har jeg ikke fulgt med på tiden, men når du sier det, så …

– Kan det ha skjedd noe med vognen, tror du? Kanskje noe med hjulet eller noe … Burde vi sendt Oleander for å se etter dem?

Alma hadde ikke før foreslått det for Aase, før de fikk øye på en svart vogn et stykke nede i alleen. Da den svingte opp foran huset, så hun at det var deres vogn.

– Takk og lov! utbrøt hun. – Der kommer de. Jeg begynte nesten å bli urolig. Hun lo lett før hun tørket hendene på forkleet og forsvant ut for å ta dem imot.

Will steg ned fra kuskesetet og overlot tøylene til Oleander. Så kom han mot henne med raske skritt.

Alma stusset. – Hva er det du holder på med? spurte hun. – Skal du ikke hjelpe frøken Bruun og Hanna ned fra vognen?

Will slo ut med armene i en litt oppgitt bevegelse. – De var ikke der, Alma. De kom ikke med den båten vi hadde avtalt, og heller ikke med den neste. Jeg ventet en god stund, men så tenkte jeg at jeg like gjerne kunne dra hjem igjen – i tilfelle de hadde fått skyss hjem fra byen med noen andre. Men av uttrykket ditt ser jeg at det ikke er tilfellet? Han så søkende på henne.

Alma vred hendene sammen og ristet på hodet. – Nei, de har ikke det. Og skal jeg være ærlig, begynner jeg å bli litt urolig, Will. De skulle ha vært tilbake for lengst! Tenk om de har gått seg vill der inne?

Kusken smilte overbærende. – De har vel vett nok til å spørre om veien, vet jeg. Dessuten … byen er ikke så stor. Det er voksne damer vi snakker om, Alma.

Hun nikket. Du har kanskje rett i det, men jeg liker det uansett ikke. Gudene skal vite hva frøken Bruun har dratt Hanna med på denne gangen, mumlet hun.

– Jeg kjører ned på brygga igjen om litt. Du skal se at det ikke er noe å bekymre seg for, trøstet han henne. – Spør du meg, kan de like gjerne ha gått seg vill inne på Steen & Strøm! Det vet jeg i hvert fall at jeg ville ha gjort. Han humret.

Alma følte seg takknemlig. Will fikk alt til å fremstå som så ufarlig. – Du har rett. Det er ingen grunn til bekymring. Som du sa, er det to voksne damer det er snakk om. De finner nok veien tilbake igjen.

Kristiania oppmalingsvesen, 1887. Utsnitt av "Kart over Kristiania”. Utlant av Oslo byarkiv.

